ananddey/assamese-wiki-corpus huggingface dataset:
নীৰমহল

নীৰমহল যাক টুইজিলিকমা নুয়ুং অৰ্থাৎ'জল প্ৰাসাদ' বুলিও জনা যায়। নীৰমহল হৈছে ত্ৰিপুৰা ৰাজ্যৰ এটা প্ৰাক্তন ৰাজকীয় প্ৰাসাদ। এই নীৰমহলটো ১৯৩০ চনত মহাৰাজ বীৰ বিক্ৰম কিশোৰ মাণিক্য বাহাদুৰে নিৰ্মাণ কৰিছিল।এই মহলটো ভাৰতৰ আটাইতকৈ ডাঙৰ পানীৰ প্ৰাসাদ। এই প্ৰাসাদটো ত্ৰিপুৰাৰ ৰাজধানী আগৰতলাৰ পৰা ৫৩
কিলোমিটাৰ দূৰত মেলাঘৰত ৰুদ্ৰসাগৰ হ্ৰদৰ (টুইজিলিকমা) মাজত অৱস্থিত।

ইতিহাস

ত্ৰিপুৰাৰ 'হ্ৰদ প্ৰাসাদ' নীৰ-মহল ৰাজপৰিয়ালৰ গ্ৰীষ্মকালীন বাসস্থান হিচাপে নিৰ্মাণ কৰা হৈছিল। বৰ্তমানে বিশ্বৰ দ্বিতীয় দীৰ্ঘতম অৱশিষ্ট ৰাজবংশ বুলি ধাৰণা কৰা
মাণিক্য ৰাজবংশৰ মহাৰাজ বীৰ বিক্ৰম কিশোৰ মণিক্য দেব্বাৰ্মাই ১৯২১ চনত এই প্ৰসাদটো নিৰ্মাণ কৰিছিল।
১৯২১ চনত মহাৰাজই ব্ৰিটিছ কোম্পানী মাৰ্টিন আৰু বাৰ্ণছক ৰুদ্ৰাসাগৰ হ্ৰদৰ মাজত এক অনন্য শৈলীত পানীৰ প্ৰাসাদ নিৰ্মাণৰ কমিছন দিয়ে। হ্ৰদৰ প্ৰাসাদটো মহাৰাজৰ নিজৰ বিতং নিৰ্দেশনাত ডিজাইন আৰু নিৰ্মাণ কৰা হৈছিল আৰু হিন্দু আৰু মোগল স্থাপত্য শৈলীৰ মিশ্ৰণ কৰিছিল। মাৰ্বল আৰু বিভিন্ন শিলৰ ব্যাপক ব্যৱহাৰ কৰা হৈছিল প্ৰসাদটোৰ বেলকনি, টাৱাৰ, পেভিলিয়ন আৰু দলঙৰ প্ৰসাৰতাৰ বাবে। দূৰৰ পৰা দেখা পোৱা গম্বুজ আকৃতিৰ মিনাৰবোৰেও নীৰ মহলক এক দূৰ্গৰ দৰে দেখা যায়। কোৱা হয় যে প্ৰাসাদটো নিৰ্মাণ কৰিবলৈ ন বছৰ লাগিছিল।

স্থাপত্য

পানীৰে আগুৰি থকা প্ৰসাদটো ভাৰতৰ ভিতৰত আটাইতকৈ ডাঙৰ আৰু পূৱ ভাৰতৰ একমাত্ৰ প্ৰাসাদ। ভাৰতত মাত্ৰ দুটা পানীৰ প্ৰাসাদ আছে, আনটো হৈছে ৰাজস্থানৰ জল মহল। অৱশ্যে, পিছৰটো নীৰমহলতকৈ আকাৰত যথেষ্ট সৰু।
প্ৰসাদটো দুটা ভাগত বিভক্ত। প্ৰসাদৰ পশ্চিম দিশটোক অন্দৰ মহল বুলি জনা যায়। এইটো ৰাজপৰিয়ালৰ বাবে তৈয়াৰ কৰা হৈছিল। পূব ফালটো হৈছে এক মুক্ত থিয়েটাৰ য'ত মহাৰাজ আৰু তেওঁলোকৰ ৰাজপৰিয়ালৰ আনন্দৰ বাবে নাটক, থিয়েটাৰ, নৃত্য আৰু অন্যান্য সাংস্কৃতিক অনুষ্ঠানৰ আয়োজন কৰা হৈছিল। প্ৰসাদটোত মুঠ ২৪টা কোঠা আছে। নীৰ-মহলৰ ভিতৰত দুটা চিৰি আছে যাৰ দ্বাৰা ৰুদ্ৰসাগৰ হ্ৰদৰ পানীত অৱতৰণ কৰা হয়। মহাৰাজসকলে 'ৰাজঘাট'ৰ পৰা হস্তচালিত নাৱেৰে প্ৰসাদলৈ গৈছিল।

আকৰ্ষণৰ কাৰণ

প্ৰতি বছৰে আগষ্ট মাহত নীৰমহল জল উৎসৱ নামৰ স্থানীয় লোকসকলে এটা উৎসৱ পালন কৰে। উৎসৱটো ৩ দিন ধৰি চলি থাকে আৰু সন্ধিয়া বহুতো ৰঙীন সাংস্কৃতিক অনুষ্ঠান আৰু অনুষ্ঠান অনুষ্ঠিত হয়। নীৰমহল পানী উৎসৱৰ অন্যতম আকৰ্ষণ হ'ল হ্ৰদত সংঘটিত হোৱা নাও দৌৰ। প্ৰতিযোগিতাখনত বিভিন্ন ধৰণৰ নাৱে অংশগ্ৰহণ কৰে। ইয়াৰ বাহিৰেও, উৎসৱৰ সময়ত এক সাঁতোৰ প্ৰতিযোগিতাও অনুষ্ঠিত কৰা হয়।

দৃশ্যাৱলী

ৰুদ্ৰসাগৰ হ্ৰদৰ মাজভাগত থকা নীৰমহলৰ 'ৱাটাৰ পেলেচ'ৰ বাহিৰৰ আৰু ভিতৰৰ দৃশ্যৰ ফটো:-

তথ্যৰ উৎস

শ্ৰেণী: স্থাপত্যশ্ৰেণী: উত্তৰ পূব ভাৰতশ্ৰেণী: ত্ৰিপুৰা
ভগিনী নিবেদিতা

ভগিনী নিবেদিতা (২৮ অক্টোবৰ ১৮৬৭ – ১৩ অক্টোবৰ ১৯১১), জন্ম নাম মাৰ্গাৰেট এলিজাবেথ নোবেল, এগৰাকী স্কট-আইৰিছ সমাজকৰ্মী, লেখিকা, শিক্ষক আৰু স্বামী বিবেকানন্দৰ শিষ্যা।

উদ্ধৃতি

ভাৰত, যেনেকুৱা, ভাৰতীয় ইতিহাসৰ পোহৰতহে ইয়াৰ সমস্যাসমূহৰ উত্তৰ পাব পাৰি। ভাৰত কেনেকৈ হ’ল, ইয়াক ক্ৰমানুসাৰে আৰু মৰমেৰে অধ্যয়ন কৰিলেহে আমি বুজিব পাৰিম যে দেশখন আচলতে কি, এই দেশৰ বিৱৰ্তনৰ উদ্দেশ্য কি, আৰু ইয়াৰ নিদ্ৰাৰ সম্ভাৱনা কি হ’ব পাৰে।
বাৰে বাৰে তেওঁ (স্বামী বিবেকানন্দ) তেওঁৰ নায়কৰ নিখুঁত যুক্তিবাদৰ টোকাটোলৈ উভতি আহিছিল। বুদ্ধ তেওঁৰ বাবে কেৱল আৰ্যসকলৰ ভিতৰত সৰ্বশ্ৰেষ্ঠই নহয়, পৃথিৱীয়ে দেখা একমাত্ৰ ‘এজন একেবাৰে স্থিতপ্ৰজ্ঞ ব্যক্তি’’ও আছিল। তেওঁ কেনেকৈ পূজা কৰিবলৈ অস্বীকাৰ কৰিছিল! (...) ভগৱানৰ স্বাধীনতা আৰু নম্ৰতা কিমান বিশাল আছিল! (...) তেওঁ অকলেই ধৰ্মক অলৌকিক যুক্তিৰ পৰা সম্পূৰ্ণৰূপে মুক্ত কৰিবলৈ সক্ষম হৈছিল, আৰু তথাপি ইয়াক নিজৰ শক্তিৰে বাধ্যতামূলক, আৰু ইয়াৰ আবেদনত আগৰ দৰেই জীয়াই তুলিবলৈ সক্ষম হৈছিল।

উৎস

শ্ৰেণী:ভাৰতীয় নাৰী
শ্ৰেণী:সমাজকৰ্মী
শ্ৰেণী:শিক্ষক
শ্ৰেণী:মৃত ব্যক্তি
মাধুৰী আঁহতৰ তলৰ বিহু

মাধুৰী আঁহতৰ তলৰ বিহু চতিয়াৰ উহনি পথাৰৰ মুকলি বিহু৷ ১৯১৮ চনৰ পৰাই ধাৰাবাহিকভাবে এই ঠাইত বিহু অনুষ্ঠিত কৰা হৈ আহিছে৷ বিহু অনুষ্ঠানৰ লগতে উহনি পথাৰ আৰু মাধুৰী আঁহতৰ ওতঃপ্ৰোত সম্পৰ্ক আছে৷ শতবৰ্ষ অতিক্ৰম কৰা এই মুকলি বিহুকেই অসমৰ প্ৰথমখন মুকলি বিহু বুলি বহুতেই মান্যতা দিয়ে৷

উহনি পথাৰ

চতিয়াৰ কেন্দ্ৰস্থলৰ পৰা ডেৰ কিলোমিটাৰমান আঁতৰত উহনি পথাৰ৷ এই পথাৰখনৰ নামাকৰণ হয় উহনি পুখুৰীৰ পৰা৷ ইতিহাসমতে, আহোম ৰাজবিষয়া সলাল গোঁহাইক আদৰিবলৈ আলি বন্ধা কামত নিয়োজিত পানীৰ উহত হাতমুখ ধুইছিল, পানী খাইছিল৷ সেই উহটোৰ নামেই উহনি পুখুৰী, য’ৰ পৰা আজিও পানী নিগৰি ওলায়৷ উহনি পুখুৰী পাৰৰ মুকলি পথাৰখনৰ নাম উহনি পথাৰ৷ এই সলাল গোঁহাই বিষয়বাবৰ নামেৰে চতিয়া অঞ্চলৰ এখন গাঁৱৰ নাম “সলাল গাঁও’’ ৰখা হৈছে৷কোনো কোনোৰ মতে, লাচিত বৰফুকনৰ দেহৰক্ষী সুধাই খৰঙী বৰুৱাৰ পো-নাতি খৰঙী বৰুৱাই উহৰ পানীৰে সলাল গোঁহাইৰ ভৰি ধুৱাই, সাতখন খলাৰে হাজাৰী ভাওনাৰ দ্বাৰা আদৰিছিল৷ ফাগুন-চ’তমহীয়াও এই পানীৰ উহ শুকাই নগৈছিল৷ উৰুকাৰ সময়ত উহনি পুখুৰীত চতিয়াৰ জীয়ৰী বোৱাৰীয়ে উমৈহতীয়াকৈ কাপোৰ ধুইছিল৷ ইয়াতে পোনতে বাৰেচহৰীয়া ভাওনা পতা আৰু চতিয়াৰ সকলো গাঁও মিলি ফাকুৱা পাতিছিল৷

মাধুৰী আঁহত

উহনি পথাৰত বাৰেচহৰীয়া ভাওনা থলীত অনুষ্ঠানৰ চিনস্বৰূপে ৰোপন কৰা আঁহত জোপাই “মাধুৰী আঁহত’’৷

বিহু মেলা

উহনি পথাৰৰ মাধুৰী আঁহতৰ তলতেই চতিয়াৰ বিভিন্ন গাঁৱৰ মহিলাসকলে ১৯১৮ চনত প্ৰথম মুকলি বিহু পাতে৷ পিছলৈ এই বিহুখনেই “সদৌ চতিয়া সাৰ্বজনীন মাধুৰী আঁহতৰ তলৰ মুকলি বিহুমেলা’’ নাম লৈ অনুষ্ঠিত হৈ আহিছে৷ দত্তবৰুৱা এণ্ড কোম্পানীৰ বাৰ্ষিক কেলেণ্ডাৰত ব’হাগ মাহৰ প্ৰথম দিনপঞ্জীতে ইয়াৰ উল্লেখ আছে৷

তথ্য সূত্ৰ

শ্ৰেণী:বিহু
ঐশ্বৰ্য দত্ত

ঐশ্বৰ্য দত্ত (ইংৰাজী: Aishwarya Dutta) এগৰাকী ভাৰতীয় অভিনেত্ৰী যিয়ে মূলতঃ তামিল ভাষাৰ চলচ্চিত্ৰত অভিনয় কৰিছে। আৰম্ভণিতে সংগীত ভিডিঅ' আৰু সৰু-সুৰা চৰিত্ৰত অভিনয় কৰাৰ পাছত, তেওঁ ২০১৫ চনৰ তামিল ছবি তামিলুকু এন অন্দৰাই অলুথাভুমৰ জৰিয়তে অভিনেত্ৰী হিচাপে বিশেষ সফলতা লাভ কৰে। ২০১৮ চনত তেওঁ তামিল ৰিয়েলিটি টেলিভিছন শ্ব' বিগ বছ তামিল ২-ত অংশগ্ৰহণ কৰিছিল আৰু ৰানাৰ্ছ আপ হিচাপে বিবেচিত হৈছিল।

কেৰিয়াৰ

ঐশ্বৰ্য দত্তই 'নৃত্যংগন চিষ্টাৰ্ছ' দলৰ এগৰাকী নৃত্যশিল্পী হিচাপে নিজৰ কেৰিয়াৰ আৰম্ভ কৰিছিল আৰু কেইবাখনো মঞ্চ অনুষ্ঠান তথা ৰিয়েলিটি শ্ব'ত অংশগ্ৰহণ কৰিছিল। ইয়াৰ পিছত তেওঁ মডেলিং জগতত ভৰি দিয়ে আৰু বিশেষকৈ বিজ্ঞাপন তথা ছ’নী মিউজিকৰ বাবে নেপথ্য গায়ক হৰ্ষদ ছাক্সেনাৰ সৈতে এটা সংগীত ভিডিঅ'ত অভিনয় কৰিছিল। এগৰাকী অভিনেত্ৰী হিচাপে দত্তই প্ৰথমবাৰৰ বাবে দ্বিভাষিক মাৰ্ডাৰ মিষ্ট্ৰী ছবি পিকনিকত অভিনয় কৰিছিল। এদল ছাত্ৰ-ছাত্ৰীয়ে নিজৰ অধ্যাপকৰ সৈতে ভ্ৰমণৰ বাবে বিশাখাপট্টনমলৈ যোৱা কাহিনীৰে নিৰ্মিত এই ছবিখন বঙালী আৰু হিন্দী ভাষাত নিৰ্মাণ কৰা হৈছিল। ছবিখনত মূল অভিনেত্ৰীসকলৰ মাজৰ ঘনিষ্ঠ দৃশ্যৰ বাবে ই চৰ্চালৈ আহিছিল।

দত্তই ৰামপ্ৰকাশ ৰায়প্পাৰ ছবি তামিলুকু এন অন্দৰাই অলুথাভুম (২০১৫)ৰ জৰিয়তে তামিল চলচ্চিত্ৰ জগতত আত্মপ্ৰকাশ কৰে, যিখন ছবিয়ে ইতিবাচক সমালোচনা আৰু বক্স অফিচত ভাল ফলাফল লাভ কৰিবলৈ সক্ষম হৈছিল। ছবিখনত ঐশ্বৰ্যই এজন মেধাৱী যুৱকৰ (নকুল অভিনীত) প্ৰেমত পৰা এগৰাকী মধ্যবিত্তীয় মহাবিদ্যালয়ৰ ছাত্ৰীৰ চৰিত্ৰত অভিনয় কৰিছিল। পিছলৈ তেওঁক টাইমছ অৱ ইণ্ডিয়াই এমিৰা দস্তুৰ আৰু কীৰ্তি সুৰেশৰ দৰে অভিনেত্ৰীৰ সৈতে ২০১৫ চনৰ অন্যতম শ্ৰেষ্ঠ নৱাগত অভিনেত্ৰীৰ তালিকাত অন্তৰ্ভুক্ত কৰিছিল। ছবিখন মুক্তি পোৱাৰ কিছুসময়ৰ পাছতে তেওঁ উল্লেখ কৰিছিল যে তামিল চলচ্চিত্ৰ জগত তেওঁৰ "প্ৰিয়" আৰু তেওঁক তামিলত যিমানবোৰ চিত্ৰনাট্য আগবঢ়োৱা হৈছে সেইবোৰ অত্যন্ত "শক্তিশালী", যিয়ে তেওঁৰ আত্ম-বিশ্বাস যথেষ্ট বৃদ্ধি কৰিছে। ইয়াৰ পিছত তেওঁ সূচীন্দ্ৰনৰ একচন থ্ৰিলাৰ ছবি পায়ুম পুলি (২০১৫)-ত কাজল আগৰৱালৰ ভগ্নী হিচাপে এটা সহযোগী চৰিত্ৰত অভিনয় কৰিছিল আৰু এনে এক হাই-প্ৰফাইল প্ৰকল্পত কাম কৰাৰ সুযোগক তেওঁ "ফলদায়ক" বুলি অভিহিত কৰিছিল। সেই সময়ছোৱাতে তেওঁ বিধৰ্থৰ সৈতে অৰুথাপথি আৰু সমুথিৰাকানীৰ বিপৰীতে চট্টম নামৰ দুখন ছবিত কাম কৰিছিল যদিও পিছলৈ এই প্ৰকল্পসমূহ বাতিল কৰা হৈছিল।

তাৰ পিছত তেওঁ অৰিভাজন ভেংকটাচলমৰ ৰহস্যধৰ্মী ছবি আৰাথু চিনম (২০১৬)-ত অৰুলনিধি আৰু ঐশ্বৰ্য ৰাজেশৰ সৈতে এগৰাকী সাংবাদিক হিচাপে অভিনয় কৰিছিল। ছবিখনে সমালোচকৰপৰা ইতিবাচক সঁহাৰি লাভ কৰিছিল যদিও ব্যাৱসায়িকভাৱে ই গড় ফলাফলহে দেখুৱাইছিল। তেওঁৰ পৰৱৰ্তী চৰিত্ৰত তেওঁ এগৰাকী "মুক্ত মনৰ ছোৱালী"ৰ ৰূপত অভিনয় কৰিছিল আৰু এছ আৰ প্ৰভাকৰণৰ একচন ড্ৰামা ছবি চত্ৰিয়ানত কভিনৰ বিপৰীতে অভিনয় কৰিছিল, য’ত বিক্ৰম প্ৰভু আৰু মঞ্জিমা মোহনেও অভিনয় কৰিছিল। ২০১৮ চনত তেওঁৰ একমাত্ৰ মুক্তিপ্ৰাপ্ত ছবি আছিল একচন ড্ৰামা ছবি মৰৈনথিৰুন্তু পাৰ্কুম মৰ্মম এন্না, যাৰ দৃশ্যগ্ৰহণ তেওঁ ২০১৫ চনতে কৰিছিল। ছবিখনৰ নিৰ্মাণৰ সময়ত প্ৰযোজকৰ সৈতে তেওঁৰ বিবাদ হোৱাত তেওঁলোকে তেওঁৰ চৰিত্ৰটো চুটি কৰাৰ সিদ্ধান্ত লৈছিল।

২০১৮ চনত তেওঁ তামিল ৰিয়েলিটি টেলিভিছন শ্ব' বিগ বছ তামিল ২-ত অংশগ্ৰহণ কৰে আৰু সেই ছিজনৰ ৰানাৰ্ছ আপ হিচাপে বিবেচিত হয়। শেহতীয়াকৈ তেওঁ 'টপ কুকু ডুপে কুকু' প্ৰতিযোগিতাত অংশ লৈ নিজৰ প্ৰতিভা প্ৰদৰ্শন কৰাৰ লগতে বিনোদন জগতত নিজৰ জনপ্ৰিয়তা অধিক বৃদ্ধি কৰিছে।

তথ্যসূত্ৰ

বাহ্যিক সংযোগ

শ্ৰেণী:তামিল চলচ্চিত্ৰৰ অভিনেত্ৰী
শ্ৰেণী:ভাৰতীয় নৃত্যশিল্পী
কমলা ভাচিন

কমলা ভাচিন (; জন্ম: ২৪ এপ্ৰিল, ১৯৪৬ - ২৫ ছেপ্টেম্বৰ ২০২১) হ'ল এগৰাকী ভাৰতীয় প্ৰগতিশীল নাৰীবাদী কৰ্মী, কবি, লেখক আৰু সমাজ বিজ্ঞানী। ১৯৭০ চনৰপৰা ভাচিনে লিংগ, শিক্ষা, মানৱ উন্নয়ন আৰু সংবাদ মাধ্যমক কামৰ ক্ষেত্ৰ হিচাপে বাচি লৈ কাম কৰি আহিছে। তেওঁ ভাৰতৰ নতুন দিল্লী নিবাসী আছিল। ভাচিনক ঘাইকৈ নাৰীবাদী নেটৱৰ্ক 'সংগত' ৰ সৈতে জড়িত হৈ কৰা কামবোৰ আৰু তেওঁৰ কবিতা 'কিউকি ম্যে লড়কী হুঁ, মুঝে পঢ়না হ্যে।'-ৰ বাবে জনা যায়। ১৯৯৫ চনত তেওঁ এক সন্মিলনত জনপ্ৰিয় কবিতা 'আজাদী' (স্বাধীনতা)-ৰ এক পুনৰ্নিৰ্মাণ, নাৰীবাদী সংস্কৰণ পাঠ কৰে। তেওঁ 'ওৱান বিলিয়ন ৰাইজিং' ৰ দক্ষিণ এছিয়াৰ সমন্বয়ক।

তেওঁ 'সংগত'ৰ সৈতে কাম কৰিবলৈ ২০০২ চনত সংযুক্ত ৰাষ্ট্ৰৰ চাকৰিৰপৰা পদত্যাগ কৰে। 'সংগত'ৰ তেওঁ প্ৰতিষ্ঠাপক সদস্য আৰু পৰামৰ্শদাতা আছিল। ভাচিনে নাৰীবাদী তত্ত্ব আৰু সমুদায়িক কাম-কাজৰ একত্ৰীকৰণৰ ওকালতিত বিশ্বাস কৰিছিল। তেওঁ আদিবাসী আৰু শ্ৰমিক শ্ৰেণীৰ অৱহেলিত মহিলা সকলৰ হৈ কাম কৰিছিল আৰু অশিক্ষিতসকলৰ সৈতে কাম কৰিবলৈ বিভিন্ন পোষ্টাৰ, নাটক আৰু অন্যান্য পদ্ধতিৰ সহায় লৈছিল। কাৰ্যকৰী পৰিৱৰ্তনৰ বাবে সমুদায়িক কৰ্ম কাণ্ডৰ সৈতে শ্লোগানৰ মিল ৰাখি ভাচিনে কাম কৰিছিল।

২০২১ চনৰ ২৫ ছেপ্টেম্বৰত কৰ্কট ৰোগত আক্ৰান্ত হৈ ৭৫ বছৰ বয়সত ভাচিনৰ মৃত্যু হয়।

প্ৰাৰম্ভিক তথা ব্যক্তিগত জীৱন

তেওঁ নিজকে 'মধ্যৰাতিৰ প্ৰজন্ম' বুলি কৈছিল, যি স্বাধীনতাৰ সময়ত জন্ম গ্ৰহণ কৰা ভাৰতীয়সকলক দৰ্শায়। মাক-দেউতাকৰ ছটি সন্তানৰ তেওঁ আছিল চতুৰ্থটি। ভাচিনৰ দেউতাক ৰাজস্থানৰ এজন চিকিৎসক আছিল। গাঁৱলীয়া পাৰিপাৰ্শ্বিকতাত ডাঙৰ-দীঘল হোৱা বাবে ই তেওঁক ভাৰতৰ গাঁৱৰ মহিলাসকলৰ সমস্যাসমূহ বুজাত সহায় কৰিছিল। এই অভিজ্ঞতাই কমলাৰ জীৱন আৰু কৰ্মজীৱনত গুৰুত্বপূৰ্ণ প্ৰভাৱ পেলাইছিল। তেওঁ চৰকাৰী বিশ্ববিদ্যালয়ৰপৰা স্নাতক আৰু স্নাতকোত্তৰ ডিগ্ৰী লাভ কৰিছিল। পিছত তেওঁ কৈছিল যে, এই অভিজ্ঞতা হতাশাজক আছিল আৰু তেওঁ দ্বিতীয় বিভাগতহে উৰ্ত্তীৰ্ণ হৈছিল।

সেৱা মন্দিৰত কাম কৰাৰ সময়ত তেওঁ তেওঁৰ প্ৰাক্তন স্বামীক ৰাজস্থানত লগ পাইছিল। স্মৃতি ৰোমন্থন কৰি তেওঁ কৈছে যে, তেওঁৰ স্বামী এজন অবিশ্বাস্যভাৱে নাৰীবাদী আৰু প্ৰগতিশীল ভাৱধাৰাত বিশ্বাসী লোক আছিল। তেওঁলোকৰ সন্তানে তেওঁলোক দুয়োজনৰে উপাধি লোৱাটো কমলাৰ স্বামীয়ে বিচাৰিছিল আৰু কমলাৰ ৭০ বছৰীয়া মাক তেওঁলোকৰ সৈতে থাকিবলৈ আহোঁতেও তেওঁ পূৰ্ণ সহযোগিতা আগবঢ়াইছিল। অৱশ্যে তেওঁ সংঘটিত কৰা ঘৰুৱা হিংসাৰ ঘটনাবোৰৰ বাবে পিছলৈ কমলাৰ সৈতে তেওঁৰ সম্পৰ্কত ভাঙোন ধৰে। তেওঁৰ পূৰ্ণযৌৱনা জীৰ মৃত্যুক ভাচিনে তেওঁৰ জীৱনৰ বৃহৎ ক্ষতি বুলি গণ্য কৰিছিল। তাই তেওঁৰ বাবে বৰ আদৰৰ আছিল। ভাচিন এজন পুত্ৰ সন্তানৰো অধিকাৰী, এটা ভেকচিনৰ বিপৰীত ক্ৰিয়াৰ বাবে যি অক্ষম হৈ পৰিছিল।

তথ্য সংগ্ৰহ

বাহ্যিক সংযোগ

শ্ৰেণী:ভাৰতৰ ব্যক্তি
শ্ৰেণী:ভাৰতীয় সাহিত্যিক
শ্ৰেণী:সমাজকৰ্মী
শ্ৰেণী:কৰ্কট ৰোগত মৃত্যু
শ্ৰেণী:নাৰীবাদী লেখক
শ্ৰেণী:বিংশ শতিকাৰ ভাৰতীয় মহিলা বিজ্ঞানী
শ্ৰেণী:ভাৰতীয় মহিলা কবি
প্ৰিয় মালতী

প্ৰিয় মালতী (; বিকল্প শিৰোনাম: Whispers of a Thirsty River) ২০২৪ চনৰ এখন বাংলাদেশী অপৰাধমূলক নাট্যধৰ্মী ছবি। এটা সত্য ঘটনাৰ দ্বাৰা অনুপ্ৰাণিত হৈ শংখ দাসগুপ্তই কাহিনী আৰু চিত্ৰনাট্য ৰচনা কৰিছে। পৰিচালনাও শংখ দাসগুপ্তৰ। অ'টিটি প্লেটফৰ্ম চ'ৰকিৰ সহযোগত ফ্ৰেম পাৰ ছেকেণ্ডে এই ছবিখন নিৰ্মাণ কৰিছিল। ইয়াত মেহজাবীন চৌধুৰীয়ে মুখ্য চৰিত্ৰত অভিনয় কৰিছে। ইয়াত মাতৃত্বৰ ওচৰ চাপি অহা এগৰাকী মহিলা মালতীৰ যাত্ৰাৰ কাহিনী বৰ্ণিত হৈছে। মালতীৰ স্বামী পলাশৰ এক বিধ্বংসী জুইত মৃত্যু হোৱাৰ পিছত তেওঁৰ জীৱনে এক মৰ্মান্তিক ৰূপ লয়।

২০২৪ চনৰ ২০ ডিচেম্বৰত ছবিগৃহত মুক্তি পোৱা এই ডাঙৰ পৰ্দাৰ ছবি এখনত মুখ্য অভিনেত্ৰী হিচাপে মেহাজাবীন চৌধুৰী, পৰিচালক হিচাপে শংখ দাসগুপ্ত আৰু প্ৰযোজক হিচাপে আদনান আল ৰাজীবৰ আত্মপ্ৰকাশ আছিল।

বৰকত হোছেইন পলাশৰ চিনেমেট'গ্ৰাফী আৰু ৰুছলান ৰহমানৰ আৱহ সংগীতৰ সৈতে ছবিখনে দৰ্শকক মালতীৰ জীৱনৰ উত্থান-পতনত নিমজ্জিত কৰি ৰখাত সফল হৈছে আৰু দৰ্শকৰ পৰা ইতিবাচক সমালোচনা লাভ কৰিছে।

সন্মান

২৩তম ঢাকা আন্তঃৰাষ্ট্ৰীয় চলচ্চিত্ৰ মহোৎসৱত প্ৰিয় মালতী ছবিখনক বাংলাদেশ পেনোৰামা শাখাত FIPRESCI বঁটাৰে সন্মানিত কৰা হয়।

তথ্য সংগ্ৰহ

বাহ্যিক সংযোগ

শ্ৰেণী:বঙালী চলচ্চিত্ৰ
শ্ৰেণী:২০২৪ বৰ্ষৰ চলচ্চিত্ৰ
শ্ৰেণী:বাংলাদেশৰ নাৰী সম্পৰ্কীয় চলচ্চিত্ৰ
বৰুণ সিং ভাটী

বৰুণ সিং ভাটী এজন ভাৰতীয় পেৰালিম্পিক হাই জাম্প খেলুৱৈ। তেওঁ পলিঅ' ৰোগত আক্ৰান্ত। তেওঁ বেংগালুৰুৰ ভাৰতীয় ক্ৰীড়া নিগমত প্ৰশিক্ষণ গ্ৰহণ কৰিছে তথা গ'স্পৰ্ট ফাউণ্ডেশ্যনে তেওঁক আৰ্থিক দিশত সহায় কৰে।

প্ৰাৰম্ভিক জীৱন

গ্ৰেটাৰ নয়ডাৰ নিবাসী হেম সিং ভাটিৰ পুত্ৰ বৰুণে বৰ্তমান গণিত শাস্ত্ৰৰ স্নাতক মহলাৰ ছাত্ৰ। তেওঁ ক্ৰীড়া প্ৰতিভা চেইণ্ট জোচেফ স্কুলত পঢ়ি থাকোঁতেই সকলোৰে দৃষ্টিগোচৰ হৈছিল। ৰাষ্ট্ৰীয় পৰ্যায়ৰ এথলেট সত্যনাৰায়ণে তেওঁৰ এই প্ৰতিভা লক্ষ্য কৰিছিল। পেৰা চেম্পিয়ন ইভেণ্টবোৰত বৰুণক গ'স্পৰ্ট ফাউণ্ডেশ্যনে সহায় কৰে।

বৰ্তমান দেশৰ ভিতৰতে শীৰ্ষস্থানীয় খেলুৱৈৰ পৰ্যায় পোৱা বৰুণ সৰুতে পুলিঅ ৰোগত আক্ৰান্ত হয় আৰু এখন ভৰি অকামিকা হয়। বৰুণে এই বাধাৰ পিছতো ক্ৰীড়া আৰু শিক্ষা উভয় ক্ষেত্ৰতে সমতুল্য স্থাপন কৰি আগবাঢ়ি যাব ধৰিলে। স্কুলৰ দিনৰ পৰাই তেওঁ ক্ৰীড়াৰ প্ৰতি আকৰ্ষিত হৈছিল।

কৰ্মজীৱন

২০১২ চনত বৰুণে "এ" কোৱালিফিকেচন মাৰ্কত ভুক্তিৰ লগে লগে জনপ্ৰিয় হৈ পৰিছিল।২০১২ চনৰ লণ্ডন পেৰালিম্পিকত বৰুণে অংশ গ্ৰহণ কৰি ১.৬০ মিটাৰ উচ্চতালৈ জঁপিয়াইছিল।
২০১৪ চনৰ কোৰিয়াৰ ইনচিয়নত অনুষ্ঠিত এছিয়ান পেৰা ক্ৰীড়াত তেওঁ ভাৰতীয় দলৰ সদস্য আছিল। এই প্ৰতিযোগিতাত তেওঁ পঞ্চম স্থান দখল কৰে।
একে বছৰৰ চীন মুক্ত এথলেটিক্স চেম্পিয়নশ্বিপত তেওঁ সোণৰ পদক লাভ কৰে। ২০১৫ চনৰ কাটাৰৰ দোহাত অনুষ্ঠিত বিশ্ব পেৰা চেম্পিয়নশ্বিপত তেওঁ আকৌ পঞ্চম স্থান অধিকাৰ কৰে। তাত তেওঁ ১.৮২ মিটাৰ উচ্চতালৈ জপিঁয়ায়।
২০১৬ চনৰ আইপিচি এছিয়া ওচেনিয়া এথলেটিক্স চেম্পিয়নশ্বিপত এক নতুন এছিয়ান ৰেকৰ্ড গঢ়ি সোণৰ পদক লাভ কৰে।
২০১৬ চনৰ ব্ৰাজিলৰ ৰিঅ'ত অনুষ্ঠিত গ্ৰীষ্মকালীন পেৰালিম্পিক ক্ৰীড়াত তেওঁ ব্ৰঞ্জৰ পদক লাভ কৰে।

তথ্য উৎস

শ্ৰেণী:ভাৰতৰ ব্যক্তি
শ্ৰেণী:জীৱিত ব্যক্তি
শ্ৰেণী:ভাৰতৰ এথলীট
শ্ৰেণী:পেৰালিম্পিকত পদক বিজয়ী ভাৰতীয়
বেয়ট (কবিতা)

বেয়ট (; আৰৱী: بَيْت, ৰোমানীকৃত: bayt, উচ্চাৰণঃ [bajt], সাহিত্যতঃ 'এখন ঘৰ') হ'ল আৰৱী, আজাৰবাইজানী, অট্টোমান, পাৰ্চী, পাঞ্জাৱী, সিন্ধী আৰু উৰ্দু কবিতাৰ এক ছন্দোময় একক।

আৰৱী কবিতাত, এটা বেয়ট সমান দৈৰ্ঘ্যৰ দুটা অৰ্ধাংশত বিভক্ত এটা শাৰীৰ সৈতে মিল খায়, প্ৰতিটোতে দুই, তিনি বা চাৰিটা পদ থাকে, বা ১৬ৰ পৰা ৩২টা শব্দাংশ থাকে। পাৰ্চী, তুৰ্কী আৰু উৰ্দু কবিতাত, বেয়ট শব্দটোৱে দুটা শাৰী বুজায় (দ্বিপদীৰ দৰে, যদিও পাৰ্চী, তুৰ্কী বা উৰ্দু বেয়টৰ দুটা শাৰীৰ ছন্দৰ প্ৰয়োজন নাই)।

উইলিয়াম আলেকজেণ্ডাৰ ক্লুষ্টন এই সিদ্ধান্তত উপনীত হৈছিল যে আৰবী প্ৰ'চ'ডিৰ এই মৌলিক অংশটো মৰুভূমিৰ বেদুইন বা আৰৱসকলৰ পৰা উদ্ভৱ হৈছিল, যিহেতু, ৰেখাৰ বিভিন্ন অংশৰ নামকৰণত এটা ভৰিক "এটা তম্বু-খুঁটা" বুলি কোৱা হয়, আন এটাক "তম্বু-পেগ" বুলি কোৱা হয় আৰু পদটোৰ দুটা হেমিষ্টিকক তম্বু বা "ঘৰ"ৰ দুৱাৰৰ দুটা ভাঁজ বা পাতৰ নামেৰে কোৱা হয়। জৰিয়তে ই আলবেনিয়ান ভাষাত বেজটে হিচাপে প্ৰৱেশ কৰে আৰু আলবেনিয়ান সাহিত্যৰ মুছলমান পৰম্পৰাৰ চাৰণ কবিসকলৰ এক ছন্দোময় একক বেজটেক্সহিঞ্জ নামেৰে জনাজাত কবিসকলৰ নামেৰে নিজৰ নাম লয়, যাৰ আক্ষৰিক অৰ্থ হৈছে "দ্বিপদী নিৰ্মাতা।"

টোকাসমূহ

তথ্যসূত্ৰ

শ্ৰেণী:লোকসাহিত্য
পূজা ঘাটকাৰ

পূজা ঘাটকাৰ (ইংৰাজী: Pooja Ghatkar; জন্ম: ১৯৮৯) এগৰাকী ভাৰতীয় পেছাদাৰী শ্বুটাৰ। তেওঁ মহিলাৰ ১০ মিটাৰ এয়াৰ ৰাইফল ইভেণ্টত অংশগ্ৰহণ কৰে।

কেৰিয়াৰ

২০১৩ চনত দিল্লীত অনুষ্ঠিত হোৱা ছিনিয়ৰ নেশ্যনেল চেম্পিয়নশ্বিপত ১০ মিটাৰ এয়াৰ ৰাইফল ইভেণ্টত অংশগ্ৰহণ কৰি ঘাটকাৰে স্বৰ্ণ পদক লাভ কৰিছিল। পিছৰ বছৰ ২০১৪ চনত কুৱেইট চহৰত অনুষ্ঠিত হোৱা এছিয়ান চেম্পিয়নশ্বিপত তেওঁ সোণৰ পদক লাভ কৰে। যোগ্যতা অৰ্জনকাৰী ৰাউণ্ডত তেওঁ ৪১৩.১ আৰু ফাইনেলত ২০৮.৮ ৰান সংগ্ৰহ কৰি চীনৰ ডু বেজৰ ২০৭.২ স্ক’ৰক পৰাস্ত কৰে।

২০১৬ চনৰ ৰিঅ' অলিম্পিকৰ বাবে যোগ্যতা অৰ্জন কৰিবলৈ নতুন দিল্লীত অনুষ্ঠিত এছিয়ান অলিম্পিক কোৱালিফাইং প্ৰতিযোগিতাত অংশগ্ৰহণ কৰি ফাইনেলত ৮.৮ ৰান সংগ্ৰহ কৰি সহযোগী ভাৰতীয় খেলুৱৈ আয়োনিকা পলৰ হাতত পৰাস্ত হোৱাৰ পিছত আৰু ব্ৰঞ্জৰ পদক লাভ কৰাৰ পিছত তেওঁ এই স্থান হেৰুৱাই পেলায়। ২০১৭ চনত নতুন দিল্লী বিশ্বকাপত ব্ৰঞ্জৰ পদক লাভ কৰাটো তেওঁৰ প্ৰথমটো বৃহৎ আন্তঃৰাষ্ট্ৰীয় জয় আছিল। অৰ্হতা ৰাউণ্ডত ৪১৮.০ স্ক’ৰ কৰি তেওঁ ফাইনেলত দ্বিতীয় স্থানত প্ৰৱেশ কৰে। ফাইনেলত তেওঁ ২২৮.৮ ৰান কৰিবলৈ সক্ষম হয়। চীনৰ ডং লিজিৰ হাতত তেওঁ পৰাস্ত হয়।

তথ্য সংগ্ৰহ

শ্ৰেণী:ভাৰতৰ ক্ৰীড়াবিদ
শ্ৰেণী:মহিলা খেলুৱৈ
নিৰুপমা হাগজেৰ

নিৰুপমা হাগজেৰ অসমৰ ডিমা হাচাও জিলাৰ ডিমাছা সম্প্ৰদায়ৰ এগৰাকী সমাজকৰ্মী৷ তেওঁ আজীৱন সমাজৰ পিছপৰা মহিলা আৰু শিশুসকলৰ উন্নতিৰ বাবে আৰু শিক্ষাৰ প্ৰসাৰৰ বাবে কাম কৰিছিল৷ ডিমাছা ভাষাৰ যিহেতু নিজা লিপি নাই; সেয়ে তেওঁ অসমীয়া লিপিৰে ডিমাছা ভাষা লিখি ভাষাটোক আগুৱাই নিবলৈ যথেষ্ট কষ্ট কৰিছিল৷ অসমীয়া ভাষাত কেইবাখনো কিতাপ লিখাৰ উপৰি তেওঁ অসমীয়া লিপিৰে ডিমাছা গ্ৰন্থও ৰচনা কৰিছিল৷ ১৯৪৮-৪৯ চনত বৰখলাৰ অন্তৰ্গত ডালোৰপৰা শ্বশাংখ ডিৰুৱাই সম্পাদনা কৰা ’দেৰফনাই’ নামৰ হাতেলিখা আলোচনীখন নিৰুপমা হাগজেৰৰ প্ৰথম কবিতা প্ৰকাশ পায়৷ তেতিয়া নিৰুপমা হাগজেৰৰ নাম আছিল, নিৰুপমা হাছেনছা৷

জন্ম আৰু শৈশৱ

নিৰুপমা হাগজেৰৰ জন্ম হয়, ১৯২৮ চনৰ ১৪ এপ্ৰিল তাৰিখে, কাছাৰ জিলাৰ বিজয়পুৰ নামৰ এখন ঠাইত৷ তেওঁৰ পিতৃৰ নাম আছিল, ৰাজেন্দ্ৰ হাছেনছা আৰু মাতৃৰ নাম আছিল, নিৰধনী লাংথাছা৷ বিলাসমণি বালিকা বিদ্যালয়ত তেওঁ প্ৰাথমিক শিক্ষা লাভ কৰে আৰু তাৰপৰাই প্ৰাথমিক শিক্ষা সমাপ্ত কৰে৷ স্ত্ৰী শিক্ষাৰ সুচল ব্যৱস্থা নথকাৰ বাবে তেওঁ হাইস্কুলীয়া শিক্ষাৰ পৰা বঞ্চিত হয়৷ শিক্ষাৰ প্ৰতি একান্ত ইচ্ছা থকাৰ বাবে তেওঁ বিবাহৰ বহুবছৰ পিছত, প্ৰথম সন্তানৰ দুবছৰ বয়সত প্ৰাইভেটকৈ পৰীক্ষা দি মধ্য ইংৰাজী স্তৰৰ পৰীক্ষা পাছ কৰে আৰু নিজৰ মাজু পুত্ৰই মেট্ৰিক দিয়া বছৰতে ১৯৭১ চনত নিৰুপমা হাগজেৰে প্ৰাইভেটকৈ পৰীক্ষা দি মেট্ৰিক পৰীক্ষাত উত্তীৰ্ণ হয়৷ এই উদ্দেশ্যে নিৰুপমা হাগজেৰে কেইবাখনো গ্ৰন্থ ৰচনা কৰে৷ তাৰ ভিতৰত-
ডিমাছা ভাষা শিক্ষা (বাংলা ভাষাত) ১৯৭২;
ডিমাছা সংস্কৃতি (অসমীয়া ভাষাত);
ডিমাছা অ আ ক খ (অসমীয়া লিপিৰ ব্যৱহাৰ শিকণ),
হাগজেৰ ছেংফং (ডিমাছা ভাষাত অসমীয়া লিপিৰে);
মাইৰং ফাছাইডি খাছেবা জুলু (ডিমাছা ভাষাত অসমীয়া লিপিৰে);
ডিমাছা সাধু কথা ( অসমীয়া ভাষাত);
ডিমাছা গ্ৰাউৰেণ (ডিমাছা ভাষাৰ অভিধান-অসমীয়া ভাষাত) আদিয়েই প্ৰধান৷ প্ৰায় দহহেজাৰ শব্দৰে ’ডিমাছা গ্ৰাউৰেণ’ (ডিমাছা-অসমীয়া অভিধান) একক প্ৰচেষ্টাৰে কৰা নিৰুপমা হাগজেৰৰ উল্লেখযোগ্য সাহিত্যকৃতী৷ এইবোৰৰ উপৰি তেওঁ অসমৰ বিভিন্ন আলোচনী, স্মৃতিগ্ৰন্থ আদিত নানা প্ৰবন্ধ লিখি গৈছে৷

বঁটা, সন্মান

অসম সাহিত্য সভাৰ কলাগুৰু বিষ্ণুপ্ৰসাদ ৰাভা বঁটা (২০০৪),
অসম লেখিকা সমাৰোহৰ নিৰ্মলপ্ৰভা বৰদলৈ বঁটা (২০০৬),
ফুলচান্দ খাণ্ডেৱাল আগৰৱালা বঁটা,
ডিমাছা সাহিত্য সভাই প্ৰদান কৰা যতীন্দ্ৰলাল থাওচেন বঁটা
অসম চৰকাৰৰ সাহিত্যিক পেন্সনো লাভ কৰে৷

তথ্যসূত্ৰ

শ্ৰেণী:সাহিত্যিক
শ্ৰেণী:সমাজকৰ্মী
শ্ৰেণী:ডিমাছা জনগোষ্ঠীৰ ব্যক্তি
চিলভিয়া আৰ্ল

চিলভিয়া আৰ্ল ( ; জন্ম: ১৯৩৫) এগৰাকী আমেৰিকান সাগৰীয় জীৱবিজ্ঞানী, অভিযাত্ৰী, লেখিকা আৰু প্ৰবক্তা। ১৯৯৮ চনৰ পৰা তেওঁ নেচনেল জিঅ’গ্ৰাফিক এক্সপ্ল’ৰাৰ-ইন-ৰেচিডেন্স হিচাপে কাম কৰি আহিছে। আৰ্ল আমেৰিকাৰ ৰাষ্ট্ৰীয় মহাসাগৰীয় আৰু বায়ুমণ্ডল প্ৰশাসনৰ মুখ্য বিজ্ঞানী হিচাপে নিযুক্তি পোৱা প্ৰথমগৰাকী মহিলা আৰু ১৯৯৮ চনত টাইম আলোচনীয়ে তেওঁক প্লেনেটৰ বাবে প্ৰথম নায়ক হিচাপে নিৰ্বাচিত কৰে।

উদ্ধৃতি

পানী নাই, জীৱন নাই। নীলা নাই, সেউজীয়াও নাই।
আমি আমাৰ সাগৰবোৰক সন্মান আৰু যত্ন লোৱাৰ প্ৰয়োজন যেনেকৈ আমাৰ জীৱনটোৱেই সেইবোৰৰ ওপৰত নিৰ্ভৰশীল। কাৰণ, সঁচাকৈয়ে, তেওঁলোকে কৰে।
যদি আপুনি ভাবে যে মহাসাগৰৰ প্ৰয়োজন নাই, তেন্তে সাগৰবিহীন পৃথিৱীখনক কল্পনা কৰক। মনলৈ আহে মংগল গ্ৰহ। কোনো সাগৰ নাই, কোনো জীৱন-ধাৰণৰ ব্যৱস্থা নাই।

উৎস

শ্ৰেণী:জীৱবিজ্ঞানী
শ্ৰেণী:লেখক
হানান ইব্ৰাহিম

হানান ইব্ৰাহিম এম বি ই, এগৰাকী ছোমালি সমাজ কৰ্মী। তেওঁ অন্যান্য সংগঠনৰ লগতে বাৰ্নেট মুছলিম মহিলা নেটৱৰ্কৰ অধ্যক্ষ।

প্ৰথম বছৰবোৰ

ইব্ৰাহিম ছোমালিয়াত ডাঙৰ-দীঘল হৈছিল। তিনিটা সন্তানৰ মাতৃ আৰু এগৰাকী মুছলমান। জন্মভূমিত গৃহযুদ্ধ আৰম্ভ হোৱাৰ পিছত ১৯৯৮ চনত তেওঁ যুক্তৰাজ্যলৈ গুচি যায়।

কৰ্মজীৱন

পেছাদাৰী ৰূপত ইব্ৰাহিমে উইমেন ইণ্টাৰফেথ নেটৱৰ্ক, চিষ্টাৰছ এগেইনষ্ট ভিলেণ্ট এক্সট্ৰিমিজম, আফ্ৰিকান চেং আৰু উইমেনছ ফেডাৰেচন ফৰ ৱৰ্ল্ড পিছৰ সৈতে কাম কৰিছিল। এছ এফ এছ জিয়ে আন্তঃধৰ্মীয় আলোচনা আৰু বুজাবুজিক প্ৰসাৰিত কৰে, আৰু বিভিন্ন বিষয়ত মহিলাৰ অধিক অংশগ্ৰহণৰ পোষকতা কৰে। ইয়াৰ উপৰিও ই বিভিন্ন ধৰণৰ সামাজিক সেৱা আগবঢ়ায়, য'ত এটা পৰিয়াল পৰামৰ্শ কেন্দ্ৰ, স্বাস্থ্য সজাগতা অভিযান, চাকৰি-অন্বেষণৰ সহায় আৰু দক্ষতা আহৰণ কৰ্মশালা আদি অন্তৰ্ভুক্ত।

বঁটা

সমাজলৈ আগবঢ়োৱা অৱদানৰ বাবে ইব্ৰাহিমক ২০০৪ চনত স্বেচ্ছাসেৱী সেৱাৰ বাবে ৰাণী বঁটা প্ৰদান কৰা হয়।

২০১০ চনত লণ্ডনৰ হায়া(HAYA) ছোমালি সংস্থাৰ পৰা লণ্ডন বৰো অৱ বাৰ্নেট চিভিক বঁটা আৰু কমিউনিটি এংগেজমেণ্ট বঁটা লাভ কৰে। সেই বছৰতে এছ এফ এছ জিৰ সৈতে কৰা সামূহিক কামৰ বাবে তেওঁক অৰ্ডাৰ অৱ দ্য ব্ৰিটিছ এম্পায়াৰ (এম বি ই)ৰ সদস্য হিচাপে নিযুক্তি দিয়া হয়।

তথ্য সূত্ৰ

শ্ৰেণী:ছোমালিয়াৰ ব্যক্তি
শ্ৰেণী:সমাজকৰ্মী
একনাথ ৰামকৃষ্ণ ৰানাদে

একনাথ ৰামকৃষ্ণ ৰানাদে ভাৰতৰ এগৰাকী সমাজকৰ্মী আৰু নেতা আছিল।

জন্ম আৰু বংশ পৰিচয়

একনাথ ৰামকৃষ্ণ ৰানাদেৰ জন্ম হৈছিল ১৯১৪ চনৰ ১৯ নৱেম্বৰ তাৰিখে,তামিলনাডুৰ অমৰাৱতীত। ৰানাদেৰ তিনিগৰাকী ভাতৃ আৰু চাৰিগৰাকী বায়েক আছিল। সকলোতকৈ কনিষ্ঠ তেওঁ আছিল। জ্যেষ্ঠ ভাতৃৰ নাম কাশীনাথ ৰানাদে আছিল।

শিক্ষা

একনাথ ৰামকৃষ্ণ ৰানাদেই ড° হৰিছিং গৌৰ বিশ্ববিদ্যালয়ৰ পৰা শিক্ষা সমাপ্ত কৰিছিল।

কৰ্মজীৱন

একনাথ ৰামকৃষ্ণ ৰানাদে এ বিবেকানন্দ ৰক মেমৰীয়েল আৰু দ্য বিবেকানন্দ কেন্দ্ৰ কন্যাকুমাৰীত প্ৰতিষ্ঠা কৰিছিল।

মৃত্যু

একনাথ ৰামকৃষ্ণ ৰানাদেৰ মৃত্যু হৈছিল ১৯৮২ চনৰ ২২ আগষ্ট তাৰিখে চেন্নাইত।

তথ্যসূত্ৰ

শ্ৰেণী:ভাৰতৰ ব্যক্তি
সুমুখী সুৰেশ

সুমুখী সুৰেশ এগৰাকী ভাৰতীয় অভিনেত্ৰী, ষ্টেণ্ড আপ কমেডিয়ান, লেখক আৰু পৰিচালক। হাস্যৰসময়ী স্কেচৰ বাবে তেওঁ পৰিচিত যিবোৰ তেওঁ লিখে আৰু পৰিবেশন কৰে। হিন্দুস্তান টাইমছে এটা অনলাইন প্ৰবন্ধত সুমুখী সুৰেশক "ভাৰতৰ টিনা ফেই" বুলি উল্লেখ কৰিছে। তেওঁ কমিকষ্টান, গ' ষ্ট্ৰেইট টেক লেফ্ট, কমেডী প্ৰিমিয়াৰ লীগৰ দৰে ষ্টেণ্ড-আপ কমেডী শ্ব'ৰ অংশ হৈছে। তেওঁৰ একক বিশেষ, ডণ্ট টেল আম্মা, আৰু ৱেব ছিৰিজ হৈছে 'পুষ্পাৱল্লী'।

প্ৰাৰম্ভিক জীৱন

মাতৃ তামিলনাডুৰ যদিও সুমুখী সুৰেশ নাগপুৰত ডাঙৰ-দীঘল হৈছিল। নাগপুৰৰ চন্দা দেৱী চাৰাফা স্কুলৰ পৰা স্কুলীয়া শিক্ষা সমাপ্ত কৰাৰ লগতে চেন্নাইৰ M.O.P Vaishnav College for Women ৰ পৰা তেওঁ স্নাতক ডিগ্ৰী লাভ কৰে। সুৰেশ ২০০৯ চনত বেংগালুৰুলৈ গুচি যায় আৰু হিপ’কেম্পছ নামৰ শিশু পুথিভঁৰালত কাম কৰিবলৈ আৰম্ভ কৰে। তাৰ পিছত তেওঁ চেফ হিচাপে কাম কৰে আৰু কিছু সময়ৰ বাবে খাদ্য পৰীক্ষাগাৰতো কৰ্মৰত হয়।

কেৰিয়াৰ

সুমুখীৰ প্ৰথম ভিডিঅ' আছিল অনু আণ্টি- বৰুণ আগৰৱালাৰ সৈতে অভিযান্ত্ৰিক গীত। ইয়াৰ পিছতে হুলস্থুলীয়া পাৰ্বতী বাই হিচাপে সঞ্জয় মানকতালাক লৈ প্ৰথমটো স্কেচ্চ কৰিছিল। ভাৰতৰ প্ৰথমখন মকুমেণ্টেৰী শৈলীৰ ইউটিউব ধাৰাবাহিক—বেটাৰ লাইফ ফাউণ্ডেশ্যনত এন জি অ'ৰ কৰ্মচাৰী 'সুমুখী চাওলা'ৰ চৰিত্ৰত অভিনয় কৰি সুমুখীয়ে খ্যাতি লাভ কৰিছিল। সুমুখীয়ে বেটাৰ লাইফ ফাউণ্ডেশ্যন শ্ব'ৰ লেখক নবীন ৰিচাৰ্ডৰ সৈতে কমেডী শ্ব' পৰিৱেশন কৰিছে। সুমুখীয়ে "ডিজগাষ্ট মি" নামৰ ষ্টেণ্ড-আপ কমেডী শ্ব'ৰ বাবেও জনপ্ৰিয়তা লাভ কৰে।

কণ্টেণ্ট ক্ৰিয়েচনত বিকাশমূলক দক্ষতাৰ কথা কওঁতে তেওঁ কয়, "অভিনয়ত সহজবোধ কৰিলেও ষ্টেণ্ড-আপত বহুত বেছি পৰিশ্ৰমৰ প্ৰয়োজন হয়। মই মোৰ কেৰিয়াৰ ইম্প্ৰ'ভৰ সৈতে আৰম্ভ কৰিছিলোঁ আৰু এতিয়াও মই ইম্প্ৰভাইজেচন দক্ষতা মোৰ সকলো কামতে কঢ়িয়াই লৈ ফুৰোঁ। আচলতে, যেতিয়া মই ৰিচাৰ্ডৰ সৈতে কাম কৰো, আমি প্ৰথমে সংলাপ লিখোঁ, আৰু একেসময়তে আমি প্ৰথমে ইম্প্ৰ'ভিং কৰোঁ।"

বেটাৰ লাইফ ফাউণ্ডেশ্যনত অভিনয়ৰ বাবে সুমুখীয়ে বহু প্ৰশংসা লাভ কৰাৰ পিছত সুমুখীয়ে নিজৰ ইউটিউব চেনেলত বেহতি নাক নামৰ ভিডিঅ’ ধাৰাবাহিক এখন মুকলি কৰে। ভিডিঅ’ ছিৰিজত তেওঁ ডেডপেন ষ্টাইলৰ হাস্যৰসৰ সৈতে ১০ বছৰীয়া ছোৱালী বেহতী নাকৰ চৰিত্ৰত অভিনয় কৰিছে। ভিডিঅ'বোৰ ভাইৰেল হৈ পৰিছিল।

সুমুখীক ৱেব চিৰিজ নিৰ্মাণ কৰিবলৈ ভাৰতৰ এমাজন প্ৰাইমে যোগাযোগ কৰিছিল। সুমুখী সুৰেশৰ দ্বাৰা নিৰ্মিত অৰ্ধ-আত্মজীৱনীমূলক ধাৰাবাহিক পুষ্পাৱল্লী ১৫ ডিচেম্বৰত ভাৰতৰ এমাজন প্ৰাইম ভিডিঅ'ত মুক্তি পাইছিল আৰু ইতিবাচক সমালোচনা লাভ কৰিছিল।

২০১৮ চনত সুমুখী সুৰেশে কমেডিয়ান অভিশ মেথিউৰ সৈতে প্ৰাইম ভিডিঅ'ৰ ৱেব ছিৰিজ কমিকষ্টানৰ প্ৰথম ছিজনত ঘোষক (Host) হিচাপে কাম কৰে। একেটা অনুষ্ঠানৰ দ্বিতীয় ছিজনৰ বাবে তেওঁ বিচাৰকৰ পেনেলৰ অংশ আছিল আৰু তেওঁৰ ঠাইত উৰুজ আছফাকে ঘোষক হিচাপে কাম কৰিছিল। এই ছবিখন ৰাজনৈতিক ব্যংগ।

newsX ৰ সৈতে হোৱা এক বাৰ্তালাপত তেওঁ কয় যে কমেডী উদ্যোগ এতিয়াও শিখৰত আছে আৰু সেয়েহে ই এতিয়াও এটা উদ্যোগ নহয়, ই এটা সম্প্ৰদায়। তেওঁ এইটোও অনুভৱ কৰে যে কমেডীৰ বাবে ছ'চিয়েল মিডিয়া আৰু লাইভ শ্ব' সমানেই গুৰুত্বপূৰ্ণ আৰু ইহঁত ইটো সিটোৰ পৰিপূৰক নহয়।

তথ্যসূত্ৰ

শ্ৰেণী:ষ্টেণ্ড আপ কমেডিয়ান
শ্ৰেণী:ভাৰতীয় ষ্টেণ্ড আপ কমেডিয়ান
শ্ৰেণী:কমেডিয়ান
শ্ৰেণী:ষ্টেণ্ড আপ কমেডিয়ান
শ্ৰেণী:ভাৰতীয় ইউটিউবাৰ
শ্ৰেণী:জীৱিত ব্যক্তি
শ্ৰেণী:সাহিত্যিক
শ্ৰেণী:অভিনয় শিল্পী
শ্ৰেণী:মহাৰাষ্ট্ৰৰ ব্যক্তি
শ্ৰেণী:কানাড়া চলচ্চিত্ৰৰ অভিনেত্ৰী